Til deg som skal få fjernet falsk mandel (Adenotomi)

Dette er et informasjonsskriv til deg som skal få fjernet falsk mandel kirurgisk, om selve operasjonen og om hvordan du skal forholde deg i tiden etter operasjonen.

Falske mandler/adenoide vegetasjoner er forstørret lymfevev øverst i svelget ved den bakre åpningen til nesen. Slikt vev, som folk flest kaller polypper, kan hos småbarn medføre nesetetthet, munnpusting, dårlig søvn og slitenhet på dagtid. I tillegg kan store falske mandler bidra til at det danner seg væske i mellomøret og hørselen til barnet kan bli dårligere. Ved uttalte plager er behandlingen operasjon.

Adenotomi er en operasjon hvor man fjerner det lymfatiske vevet i svelget bak nesehulen. Inngrepet utføres oftest på førskolebarn og i noen tilfeller på tenåringer/voksne. Hensikten med operasjonen er å bedre luftpassasje gjennom nesen, redusere snorking/pustestopp og lette utligning av lufttrykk til mellomøret. Operasjonen gjøres i narkose og tar ca. 30 minutter.

Før operasjonen

Det er viktig å dusje med hårvask hjemme på operasjonsdagen, eventuelt kvelden før.

Ved behov kan Emla-bedøvelseskrem brukes på begge håndryggene 1 time før oppmøte. Kremen bedøver området hvor narkosemiddelet settes og kan kjøpes reseptfritt på apoteket.

Du møter fastende på Dagkirurgi Øst til avtalt tid (dette gjelder også pasienter som skal til hotellet eller innlegges på sengepost 2AB etter operasjonen). Her vil vi ta imot deg og du får utdelt sykehusklær og seng. Vi har låsbare skap til personlige eiendeler. Vær forberedt på at det kan bli noe venting før det er klart til operasjon.

Barn kan ha følge av en pårørende til det sover og til oppvåkningsavdelingen etter operasjonen.

Operasjonen utføres i full narkose og tar ca. 30 minutter.

Etter operasjonen

Etter operasjonen observeres du på oppvåkningsavdelingen. Hjemreise 1–2 timer etter inngrepet. Vanligvis avtales det ikke kontroll hos øre-nese-hals lege.

Hjemreise

I utgangspunktet kan alle som får utført Adenotomi reise hjem samme dag.

Tilleggssykdommer eller andre forhold kan imidlertid gjøre det nødvendig med innleggelse. I noen tilfeller kan det være aktuelt å overnatte på pasienthotellet. Etter operasjonen må du observeres i minimum 2 timer før du kan sjekke inn på hotellet. Du kan ikke være alene den første kvelden og natten etter operasjonen, og må derfor ha en voksen pårørende (over 18 år) med deg på hotellrommet. Hotelloppholdet for pasient og en pårørende blir i den forbindelse dekket av SUS. Neste dag møter dere på sengepost 2AB ca. kl. 09:00 til en utskrivingssamtale med lege.

I sjeldne tilfeller kan det være aktuelt med overnatting på sengepost 2AB. Dere får da utskrivingssamtale med lege neste formiddag.

Forholdsregleretter operasjonen

Du kan spise og drikke som vanlig, men det første døgnet etter operasjonen anbefales det å spise kald og myk mat som er enkel å svelge (iskrem, smoothie, yoghurt, gele) og å drikke rikelig. Ved behov for smertelindring kan Paracet brukes.

Du bør være mest mulig i ro operasjonsdagen og gradvis øke aktiviteten. Du kan starte med trening/kroppsøving etter ca. 1 uke. Unngå for varmt vann i bad/dusj i 2 dager.

Barn bør være hjemme fra barnehage/skole i 1-2 dager. Fraværserklæring til skole får dere før hjemreise. Sykemeldingstiden for voksne som er operert er vanligvis 2-5 dager.

Spor av blod i spytt eller snørr er normalt, men ta kontakt ved blødning fra munn eller nese. Feber som varer mer enn 2 dager og er 38,5 eller høyere, kan være tegn på infeksjon